b'\n_START_ARTICLE_\nPAOK Thessaloniki BC\n_START_SECTION_\nHistoria\n_START_PARAGRAPH_\nPAOK Thessalonikin koripallojaosto perustettiin pian em\xc3\xa4seuran perustamisen j\xc3\xa4lkeen vuonna 1928. Vuonna 1959 joukkue voitti ensimm\xc3\xa4isen Kreikan mestaruutensa. Kun Kreikan liigaa muutettiin ammattimaiseksi vuonna 1963, joutui PAOK sarjaporrasta alemmas A2 Ethnikiin. Seuraavaksi kaudeksi joukkue onnistui kuitenkin nousemaan uudestaan korkeimmalle tasolle. Putoaminen takaisin alemmalle sarjalle oli l\xc3\xa4hell\xc3\xa4 vuonna 1977, mutta PAOK onnistui voittamaan karsinnat._NEWLINE_1980\xe2\x80\x93luvulla seura k\xc3\xa4vi kovaa paikalliskamppailua Aris Thessalonikin kanssa kaupungin ykk\xc3\xb6sjoukkueen tittelist\xc3\xa4. Kun joukkueet kohtasivat vuonna 1984 Kreikan cupin finaalissa, oli PAOK Thessalonikin silloinen valmentaja Faidonas Mathaiou k\xc3\xa4skenyt pelaajiaan ajamaan hiuksensa kokonaan pois. PAOK voitti finaalin luvuin 74\xe2\x80\x9370 ja peli muistetaan nimell\xc3\xa4 \xe2\x80\x9cajettujen p\xc3\xa4iden finaali\xe2\x80\x9d._NEWLINE_1990\xe2\x80\x93luvun PAOK aloitti vahvasti voittaen Saporta Cupin vuonna 1991. Seuraavanakin vuonna joukkue p\xc3\xa4\xc3\xa4si loppuotteluun, mutta joutui lopulta h\xc3\xa4vi\xc3\xa4m\xc3\xa4\xc3\xa4n Real Madridille. Samana vuonna joukkue voitti Kreikan mestaruudenkin. Seuran viimeisin runkosarjan voitto on kaudelta 1992\xe2\x80\x931993, jolloin se voitti 26:sta pelist\xc3\xa4 22. Samana kautena se pelasi ensimm\xc3\xa4ist\xc3\xa4 kertaa historiassaan Euroliigassa p\xc3\xa4\xc3\xa4sten aina Final Fouriin saakka. Toni Kuko\xc4\x8din johtama Benetton Treviso vei kuitenkin voiton niukasti kahdella pisteell\xc3\xa4. Kora\xc4\x87 Cupin voitto vuonna 1994 on seuran t\xc3\xa4h\xc3\xa4nastisen historian t\xc3\xa4rkeimpi\xc3\xa4 voittoja. Seuraavana kautena voitti Kreikan cupin ja vuonna 1999 t\xc3\xa4m\xc3\xa4 tapahtui uudestaan._NEWLINE_Vuonna 2000 PAOK muutti Alexandrio Melathronilta PAOK Sports Arenaan, jonka j\xc3\xa4lkeen seura ei ole onnistunut voittamaan yht\xc3\xa4\xc3\xa4n mestaruutta.'